गोगराम सिर्फ पं’जें ब’रें दे हे, जेल्लै उंदी माता दा काल होई गेआ हा। ओदे दंऊ-त्रंऊ ब’रें दे बाद गै उंदे पिता दा बी सुर्गवास होई गेआ। शायद इस्सै कारण उनें गी स्कूली पढ़ाई करने दी ज्यादा सुबधा नेईं ही मिली सकी। प्रैमरी स्कूल दियें किश जमातें तगर गै ओ पढ़ाई करी सके। परिवार दी आजीविका चलाने आस्तै 19 ब’रें दी उमरी च गै इनें बी रियास्ती पलटनी च नौकरी करी लेई ही। सन 1947 ई० तगर इनें गी सिर्फ 9 ब’रें गै होए हे पलटनी दी नौकरी करदे जे देसै दे अजाद होने कन्ने गै पाकिस्तान नां दा इक नमां मुल्क बजूद च आई जाने कारण साढ़ी रियास्ती दी राज-व्यवस्था च बी इक बड़ा अदल-बदल होआ हा, जेदे कारण पलटनां भंग करी दित्तियां गेइयां हियां। गोगाराम बी पलटनी चा रिलीज़ होई गे। रियास्ती दी पाकिस्तान कन्ने लगदी दक्खनी सीमा पर होने करी पुंछ, मीरपुर, कोटली, भिंब्बर बगैरा अलाकें पर पाकिस्तान ने यलगार करियै कबज़ा करी लेआ। बटाले दा कसबा बी दुशमनें दे कब्जे च आई गेआ। गोगाराम अपने परोआर दे जीवें गी लेइये ज्यौड़ियां नां दे कसबे च चली आया। इत्थें उस गी खेती बाड़ी करने आस्तै किश जमीन अलाट होई गेई ते गोगाराम ने पूरा मन चित लाइयै करसानी दा पेशा अपनाई लैता। इस्सै ग्रां च उसने अपने मुखलस सुभाऽ दे कारण पूरी लगन ते मिह्‌नत कन्ने अपने घरिस्थ जीवनै दा इक नमां दौर शुरू कीता।